險竿歌
作者：顧況
朝代：唐

paragraphs: 宛陵女兒擘飛手，長竿橫空上下走。
已能輕險若平地，豈肯身爲一家婦。
宛陵將士天下雄，一下定却長稍弓。
翻身挂影恣騰蹋，反綰頭髻盤旋風。
盤旋風，撇飛鳥，驚猿遶，樹枝褭。
頭上打鼓不聞時，手蹉脚跌蜘蛛絲。
忽雷掣斷流星尾，矐睒劃破蚩尤旗。
若不隨仙作仙女，即應嫁賊生賊兒。
中丞方略通變化，外戶不扃從女嫁。